b'\n_START_ARTICLE_\nNaegleria fowleri\n_START_SECTION_\nEpidemiologija\n_START_PARAGRAPH_\nN. fowleri \xc5\xbeivi toplih sladkih vodah, kot so potoki, reke in jezera, v slanih in polslanih (braki\xc4\x8dnih) vodah ter v bazenih. Pogosteje se pojavljajo v poletnih mesecih._NEWLINE_Primeri oku\xc5\xbeb so bili opisani v ZDA, Avstraliji, Srednji in Ju\xc5\xbeni Ameriki, Zdru\xc5\xbeenem kraljestvu, Italiji, Novi Zelandiji in na \xc4\x8ce\xc5\xa1kem.\n_START_SECTION_\nTelesne zna\xc4\x8dilnosti in razvojni krog\n_START_PARAGRAPH_\nN. fowleri je edina ameba, ki se pojavlja v vseh treh oblikah, tj. kot trofozoit s psevdopodiji, trofozoit z bi\xc4\x8dki in kot cista._NEWLINE_Trofozoit s psevdopodiji je dolg od 8-20 \xce\xbcm, pri \xc4\x8demer je en del trofozoita \xc5\xa1ir\xc5\xa1i, drugi pa koni\xc4\x8dast. Je edina oblika, ki se pojavlja v \xc4\x8dlove\xc5\xa1kem organizmu. Razmno\xc5\xbeuje se z delitvi na dvoje. Trofozoit z dvema bi\xc4\x8dkoma je dolg od 7-15 \xce\xbcm. Bi\xc4\x8dka se nahajata na \xc5\xa1ir\xc5\xa1em delu. V neugodnih razmerah se trofozoiti zunaj organizma spremenijo v okrogle ciste, velikosti od 9-12 \xce\xbcm, z debelo ovojnico.\n_START_SECTION_\nPatogeneza in klini\xc4\x8dna slika\n_START_PARAGRAPH_\nZajedavec (parazit) povzro\xc4\x8da primarni amebni meningoencefalitis (PEM, PAME) oz. negleriozo. V \xc4\x8dlove\xc5\xa1ki organizem pride z vodo ali onesna\xc5\xbeenim zrakom do mo\xc5\xbeganov preko nosne sluznice. Bolezen izbruhne navadno po dveh ali treh dneh, najkasneje v 7-15 dnevih, in se ka\xc5\xbee kot glavobol, vro\xc4\x8dina, bole\xc4\x8do grlo in bruhanje. Smrt lahko nastopi \xc5\xbee v nekaj dnevih (navadno po 4-6 dnevih).\n_START_SECTION_\nDiagnoza in zdravljenje\n_START_PARAGRAPH_\nOku\xc5\xbebo lahko doka\xc5\xbeemo s preiskavo likvorja. Biopti\xc4\x8dno tkivo nosne sluznice ali mo\xc5\xbeganov se pregleda v nativnih preparatih (mikroorganizmi so \xc5\xbeivi in neobarvani) ali preparatih, obarvanih po Giemsi. Ku\xc5\xbenino se lahko kultivira tudi na agarju, predhodno nacepljenim z enterobakterijami: po nekaj dneh se v primeru prisotnosti trofozoitov, ki se hranijo z omenjenimi bakterijami, pojavijo zna\xc4\x8dilne sledi. Ostali rezultati laboratorijskih preiskav so podobni tistim v primeru bakterijskega meningitisa, zve\xc4\x8danim intrakranialnim (znotrajlobanjskim) pritiskom, levkocitoza (zvi\xc5\xa1anje koncentracije levkocitov v krvi; do 20.000/L) in pove\xc4\x8dane koli\xc4\x8dine beljakovin terz zni\xc5\xbeane koli\xc4\x8dine glukoze v likvorju._NEWLINE_Oku\xc5\xbebo se zdravi z amfotericinom B ali s kombinacijo slednjega z rifampinom in kloramfenikolom oz. z rifampinom in ketonazolom.\n_START_SECTION_\nPreventiva\n_START_PARAGRAPH_\nOku\xc5\xbebo z vodovodno in bazensko vodo prepre\xc4\x8dujemo z ustreznim kloriranjem.'